Nuwe ministeriële taakspan ‘ondersoek nie korrupsie’(Argieffoto: Corruption Watch) Die ministeriële taakspan wat die regering aangestel het om besonderhede oor alle Covid-19-verwante tenders wat staatsdepartemente toeken saam te stel en bekend te maak, se verantwoordelikheid is nié om hierdie tenders te ondersoek nie. “Dit bly die taak van die betrokke wetstoepassingsagentskappe,” het Phumla Williams, woordvoerder van die kabinet, gesê. “Daar word van die span ministers verwag om ŉ omvattende verslag oor die besonderhede van alle tenders en kontrakte wat nasionale en provinsiale departemente, asook ander staatsdepartemente as deel van die reaksie op die pandemie toeken, saam te stel. In die belang van deursigtigheid sal dié besonderhede dan bekend gemaak word.” Die regering het Woensdag aangekondig dat die taakspan op die been gebring word. Dit bestaan uit Ronald Lamola, minister van justisie, Tito Mboweni, minister van finansies, Senzo Mchunu, minister van staatsdiens en administrasie, dr. Nkosazana Dlamini-Zuma, minister van samewerkende regering en tradisionele sake, en Jackson Mthembu, minister in die presidensie. Daar was die afgelope ruk al hoe meer berigte van korrupsie wat met Covid-19-verwante kontrakte verband hou – en ook al hoe groter openbare woede daaroor – en verskeie amptenare is reeds geïdentifiseer as dat hulle by beweerde Covid-19-korrupsie betrokke is. Williams het gesê die werk van die Spesiale Ondersoekeenheid (SOE), wat pres. Cyril Ramaphosa vroeër magtiging gegee het om enige onregmatige of onbehoorlike gedrag met die verkryging van goedere en dienste te ondersoek, duur voort. Die SOE werk saam met die nuut gestigte spesiale koördineringsentrum wat die gesamentlike pogings van wetstoepassingsowerhede om Covid-19-verwante korrupsie te voorkom, op te spoor, te ondersoek en moontlike vervolging in te stel. Dit is ook benewens die stappe wat die tesourie gedoen het om tenderregulasies strenger te maak en die voortgesette werk van die ouditeur-generaal om alle Covid-19-verwante uitgawes te oudit. “Die regering hou vol die samestelling en bekendmaking van die inligting is nodig om groter aanspreekliheid en deursigtigheid te bevorder en glo dit skep ŉ belangrike presedent vir toekomstige uitgawes van dié aard,” het Williams gesê. “Die regering is verbind daartoe om alle soorte korrupsie uit te roei en te verseker dat diegene verantwoordelik vir sulke misdadige optrede, ongeag wie hulle is, voor stok gekry word.”